CELEX: 62014TN0818
Language: da
Date: 2014-12-19 00:00:00
Title: Sag T-818/14: Sag anlagt den 19. december 2014 — BSCA mod Kommissionen

23.2.2015   
            
            
               DA
            
            
               Den Europæiske Unions Tidende
            
            
               C 65/42
            
         Sag anlagt den 19. december 2014 — BSCA mod Kommissionen
   (Sag T-818/14)
   (2015/C 065/58)
   Processprog: fransk
   
      Parter
   
   
      Sagsøger: Brussels South Charleroi Airport (BSCA) (Charleroi, Belgien) (ved advokat P. Frühling)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullation af den anfægtede afgørelses artikel 3, i det omfang Kommissionen har besluttet, at de foranstaltninger, som Belgien ulovligt har gennemført under tilsidesættelse af artikel 108, stk. 3, i traktaten om Den Europæiske Unions funktionsmåde, og som er til fordel for BSCA i henhold til underkoncessionsaftalen af 15. april 2002 mellem SOWAER og BSCA og tillæg nr. 3 af 29. marts 2002 til aftalen mellem regionen Vallonien og BSCA og i henhold til regionen Valloniens investeringsafgørelse af 3. april 2003, siden den 4. april 2014 har udgjort statsstøtte, der er uforenelig med det indre marked ifølge den nævnte traktats artikel 107, stk. 1.
            
         
               —
            
            
               Som følge heraf annulleres den anfægtede afgørelses artikel 4, 5 og 6.
            
         
               —
            
            
               Europa-Kommissionen tilpligtes at betale samtlige sagens omkostninger og udgifter.
            
         
      Søgsmålsgrunde og væsentligste argumenter
   
   Sagsøgeren har i stævningen nedlagt påstand om delvis annullation af Kommissionens afgørelse K(2014) 6849 endelig af 1. oktober 2014 vedrørende de af Belgien til fordel for Brussels South Charleroi Airport (BSCA) og Ryanair gennemførte foranstaltninger (statsstøtte SA.14093 (C76/2002)), hvorved Kommissionen fandt, at de foranstaltninger, der var blevet gennemført i henhold til (i) den statslige underkoncessionsaftale af 15. april 2002, indgået mellem Société wallonne des aéroports (herefter »SOWAER«) og BSCA, (ii) tillæg nr. 3 af 29. marts 2002 til aftalen mellem regionen Vallonien og BSCA og (iii) regionen Valloniens investeringsafgørelse af 3. april 2003, udgør statsstøtte, der er uforenelig med det indre marked. Kommissionen har derfor krævet denne støtte tilbagebetalt.
   Til støtte for søgsmålet har sagsøgeren anført ni anbringender.
   
               1.
            
            
               Med det første anbringende gøres det gældende, at Kommissionen begik en retlig fejl og foretog et åbenbart urigtigt skøn ved fastsættelsen af tidspunktet for regionen Valloniens afgørelse om bevilling af støtten til BSCA.
            
         
               2.
            
            
               Med det andet anbringende gøres det gældende, at Kommissionen ikke kunne agere på grund af forældelse, eftersom undersøgelsesproceduren vedrørende de omtvistede foranstaltninger blev indledt mere end ti år efter afgørelserne om bevilling af disse foranstaltninger.
            
         
               3.
            
            
               Med det tredje anbringende gøres det gældende, at der er begået retlige og faktiske fejl, at der er foretaget et åbenbart urigtigt skøn, og at der er sket en tilsidesættelse af begrundelsespligten, idet Kommissionen har kvalificeret investeringerne og de større reparationer vedrørende systemet ILS (Instrument Landing System, instrumentlandingssystem) og afmærkningen af start- og landingsbanerne som værende økonomiske.
            
         
               4.
            
            
               Med det fjerde anbringende gøres det gældende, at der er begået en faktisk fejl, at der er foretaget et åbenbart urigtigt skøn, og at der er sket en tilsidesættelse af begrundelsespligten, idet Kommissionen har lagt til grund, at den ikke-økonomiske procentdel af de investeringsomkostninger, der er blevet afholdt til den nye lufthavn, kun var på 7 %.
            
         
               5.
            
            
               Med det femte og det sjette anbringende gøres det gældende, at Kommissionen begik retlige og faktiske fejl og foretog åbenbart urigtige skøn ved fastlæggelsen af nettonutidsværdierne af de omtvistede foranstaltninger.
            
         
               6.
            
            
               Med det syvende anbringende gøres det gældende, at Kommissionen tilsidesatte begrundelsespligten og begik en retlig fejl ved fastlæggelsen af den tillægsafgift, der skal betales fra og med den 1. januar 2016, hvilket umuliggør enhver beregning af størrelsen af denne afgift.
            
         
               7.
            
            
               Med det ottende anbringende gøres det gældende, at Kommissionen begik retlige og faktiske fejl, foretog et åbenbart urigtigt skøn og tilsidesatte begrundelsespligten ved undersøgelsen af det omhandlede marked og de påståede konkurrenceforvridninger mellem lufthavnen i Charleroi og lufthavnen Bruxelles National.
            
         
               8.
            
            
               Med det niende anbringende gøres det gældende, at der er sket en tilsidesættelse af princippet om beskyttelse af den berettigede forventning.